തെരുവു നായ്ക്കളെ ഒതുക്കാന് നടപടികളുമായി മാരാരിക്കുളം വടക്ക് പഞ്ചായത്ത് മുഹമ്മ: തെരുവുനായ ശല്യം ഒഴിവാക്കുന്നതിന് മാരാരിക്കുളം വടക്ക് പഞ്ചായത്ത് ഊര്ജിത നടപടികള്ക്കു തുടക്കം കുറിച്ചു. തെരുവുനായ്ക്കളെ വന്ധ്യംകരിക്കുന്നതിനു ലക്ഷ്യമിട്ട് സംസ്ഥാന സര്ക്കാര് നടപ്പാക്കിയ എബിസി പദ്ധതിയും പഞ്ചായത്തില് പുനരുജ്ജീവിപ്പിച്ചു. ജില്ലാ പഞ്ചായത്തും കുടുംബശ്രീയും മൃഗസംരക്ഷണ വകുപ്പും ചേര്ന്നാണ് പദ്ധതി നടപ്പാക്കുന്നത്. കണിച്ചുകുളങ്ങര മൃഗാശുപത്രിയില് നടന്ന ചടങ്ങില് പഞ്ചായത്ത് പ്രസിഡന്റ് സുദര്ശനാ ഭായി പദ്ധതി ഉദ്ഘാടനം ചെയ്തു. വന്ധ്യംകരണ ശസ്ത്രക്രിയയ്ക്കു വിധേയമായ നായ്ക്കളെ തിരിച്ചറിയാനും രാത്രികാലത്ത് വാഹനയാത്രികര്ക്കു ഉണ്ടാകുന്ന അപകടങ്ങള് ഒഴിവാക്കാനും നായ്ക്കളുടെ കഴുത്തില് തിളങ്ങുന്ന കോളറുകള് ഇടും. കൊച്ചി ആസ്ഥാനമായി പ്രവര്ത്തിക്കുന്ന കോളര് അപ്പ് സംഘടനയുടെ പ്രതിനിധി രാധിക വൊക്കാര്ക്കറാണ് കോളറുകള് സൗജന്യമായി നല്കുന്നത്. ആദ്യഘട്ടത്തില് 100 കോളറുകളാണ് ഇവര് ലഭ്യമാക്കിയത്. പദ്ധതിക്കായി പഞ്ചായത്ത് രണ്ടു ലക്ഷം രൂപ നേരത്തേ വകയിരുത്തിയിട്ടുണ്ട്.കൂടുതല് തുക ഇനിയും വകയിരുത്തുമെന്ന് പഞ്ചായത്ത് പ്രസിഡന്റ് പറഞ്ഞു. വൈസ് പ്രസിഡന്റ് സി.സി. ഷിബു അധ്യക്ഷത വഹിച്ചു. പ്രീത അനില്, സുഖലാല്, രത്നമ്മ, വാര്ഡ് അംഗം രവി, മൃഗാശുപത്രി സീനിയര് വെറ്ററിനറി സര്ജന് ജോര്ജ് വര്ഗീസ് തുടങ്ങിയവര് പങ്കെടുത്തു.